Suchinthana/ta-wikipedia huggingface dataset:
மாதுரி தீட்சித்

மாதுரி தீட்சித்  () (மே 15, 1967 அன்று பிறந்த மாதுரி சங்கர் தீட்சித்) ஓர் இந்திய பாலிவுட் நடிகையாவார்.  1980 மற்றும் 1990 ஆம் ஆண்டுகளில் இந்தி படவுலகில் புகழ்பெற்ற நடிகைகள், நடன நாட்டிய நிபுணர்களின் வரிசையில், இவர் தன்னை ஓர் பெயர் பெற்ற நடிகையாகவும் நடன நாட்டிய கலைஞராகவும் நிலைநாட்டிக் கொண்டார்.
 இவர் பல வகையான வணிகரீதியான வெற்றிப்படங்களில் தோன்றியதோடு பல படங்கள் அவருடைய நடிப்புத் திறமைக்காகவும், நடனங்களுக்காகவும் பெயர் பெற்றன. ஊடகங்கள் மாதுரியை பாலிவுட்டின் மிகவும் முதன்மை நடிகையாக அடிக்கடி மேற்கோள் காட்டினர்.

ஆரம்பகால வாழ்க்கை 
மாதுரி தீட்சித் மும்பையைச் சார்ந்தவர். மராத்தி சித்பவன் பிராமண குடும்பத்தைச் சார்ந்த சங்கர் மற்றும் சினேகலதா தீட்சித்திற்கு பிறந்தார். அந்தேரியில் உள்ள டிவைன் சைல்ட் உயர்நிலைப் பள்ளியில் பள்ளிக் கல்வியை முடித்த பிறகு, பட்டப்படிப்பை முடிக்க மும்பைக்குச் சென்றார். இவருக்கு ரூபா, பாரதி என்ற இரண்டு மூத்த சகோதரிகளும் அசித் என்ற மூத்த சகோதரும் இருந்தனர்.

1999 ஆம் ஆண்டில், மாதுரி தீட்சித், டாக்டர் சிறீராம் மாதவ் நேனேவைத் திருமணம் செய்து கொண்டு, அமெரிக்காவுக்குச் சென்றார். இந்த இணையருக்கு ரையான், ஆரின் என்ற இரண்டு குழந்தைகள் உள்ளனர்.

திரைப்படத் துறை 
மாதுரி தீட்சித் 1984 இல் அபோத் (Abodh) என்ற திரைப்படத்தின் மூலம் நடிகையாக அறிமுகமானார். ஆனால் இத்திரைப்படம் வணிக அளவில் வெற்றி பெறவில்லை. அவரது அடுத்த படம் ஆவாரா பாப் (Awara Baap) (1985) வணிக அளவில் வெற்றி பெறவில்லை. 1986 இல் மாதுரி ஸ்வாதி (Swati), மானவ் ஹத்யா (Manav Hatya) ஆகிய படங்களில் நடித்தார். இவைகளும் வணிக அளவில் வெற்றி பெறவில்லை. 1987 ஆம் ஆண்டு மோக்ரா (Mohra), இஃபாசத் (Hifazat), உத்தர் தக்சின் (Uttar Dakshin) ஆகிய மூன்று படங்களில் அவர் நடித்தார், இவைகளும் பெரிய அளவில் வெற்றி பெறவில்லை. தொடர்ச்சியான தோல்விகளுக்குப் பிறகு, இவர் 1988 இல் தேசாப் (Tezaab) என்ற திரைப்படம் பெரும் வெற்றி பெற்றது. அந்த ஆண்டின் அதிக வசூல் செய்த திரைப்படமாக இப்படம் மாறியது. மேலும் இந்த திரைப்படத்தின் மூலம் 34ஆவது சிறந்த நடிகைக்கான ஃபிலிம் ஃபேர் விருதுகக்கான பரிந்துரையைப் பெற்றார். அதன்பிறகு, ராம் லகன் (Ram Lakhan), பிரேம் பிரதிக்யா (Prem Pratigyaa), திரிதேவ் (Tridev), பரிந்தா (Parinda ), தில் (Dil), சாசன் (Saajan), பேட்டா (Beta), மிருத்யுதண்ட் (Mrityudand), தில் தோ பாகல் கை (Dil Toh Pagal Hai) ஆகியன வணிக அளவில் பெரும் வெற்றி பெற்றன. மாதுரி அவரது நடிப்புத் திறமைக்கு மட்டுமல்ல, அவரது நடனத்திறமைக்கும் பெயர் போனவர். பாலிவுட்டின் பிரபலமடைந்த திரைப்பட பாடல்களுக்கான அவளுடைய நடனமுறைகள், மிகவும் பெயர் பெற்றன. எடுத்துக்காட்டாக  

போன்ற பாடல்கள் பார்வையாளர்களை ஈர்த்தது.

விருதுகள்
மே 10, 2008 அன்று புது தில்லியில் உள்ள குடியரசுத் தலைவர் மாளிகையில் குடியரசுத் தலைவர் பிரதீபா பாட்டீலிடமிருந்து பத்மசிறீ விருதைப் பெற்றார் மாதுரி.

மேற்கோள்கள்

வெளி இணைப்புகள் 
 

1967 பிறப்புகள்
இந்திய இந்துக்கள்
வாழும் நபர்கள்
பிலிம்பேர் விருதுகள் வென்றவர்கள்
பத்மசிறீ விருது பெற்ற கலைத் துறையினர்
இந்தித் திரைப்பட நடிகைகள்
20 ஆம் நூற்றாண்டின் இந்திய நடிகைகள்
மனவெழுச்சி நுண்ணறிவு

மனவெழுச்சி நுண்ணறிவு (Emotional Intelligence) என்பது மனவெழுச்சிகளை உணரும், பயன்படுத்தும், புரிந்துகொள்ளும், நிர்வகிக்கும் மற்றும் கையாளும் திறன் என வரையறுக்கப்படுகிறது. உயர் மனவெழுச்சி நுண்ணறிவு கொண்டவர்கள் தங்கள் சொந்த உணர்ச்சிகளையும் மற்றவர்களின் உணர்ச்சிகளையும் அடையாளம் கண்டு, சிந்தனை மற்றும் நடத்தைக்கு வழிகாட்டுவதற்கு மனவெழுச்சித் தகவலைப் பயன்படுத்துவர். வெவ்வேறு மனவெழுச்சி உணர்வுகளுக்கு இடையில் பகுத்தறிந்து அவற்றை சரியான முறையில் அடையாளமிடவும் மற்றும் சூழலுக்கு ஏற்ப உணர்ச்சிகளை சரிசெய்யவும் கூடியவர்களாக இருப்பர்.

இந்த சொல் முதன்முதலில் 1964-ஆம் ஆண்டில் தோன்றியிருந்தாலும், 1995 ஆம் ஆண்டு அறிவியல் பத்திரிக்கையாளர் டேனியல் கோல்மேன் எழுதிய மனவெழுச்சி நுண்ணறிவு என்ற புத்தகத்தின் வழியாக இது பிரபலமடைந்தது. கோல்மேன் மனவெழுச்சி நுண்ணறிவு என்பதைத் தலைமைத்துவ செயல்திறனைத் தூண்டும் திறன்கள் மற்றும் பண்புகளின் வரிசையாக வரையறுத்தார். சில ஆராய்ச்சியாளர்கள் மனவெழுச்சி நுண்ணறிவைக் கற்றுக் கொள்ளவும் பலப்படுத்தவும் இயலும் என்று பரிந்துரைக்கின்றனர், மற்றவர்கள் இது ஒரு பிறவிப் பண்பு என்று கூறுகின்றனர்.

மனவெழுச்சி நுண்ணறிவினை அளவிட பல்வேறு மாதிரிகள் உருவாக்கப்பட்டுள்ளன. 1987 ஆம் ஆண்டில், கெய்த் பீஸ்லி ஒரு கட்டுரையில் மனவெழுச்சி நுண்ணறிவு ஈவு (EQ) என்ற வார்த்தையைப் பயன்படுத்தினார், இது நுண்ணறிவு ஈவு (IQ) என்ற சொல்லின் அடியொற்றி பெயரிடப்பட்டது. 2001 ஆம் ஆண்டில் கான்ஸ்டான்டினோஸ் வி. பெட்ரைட்ஸால் உருவாக்கப்பட்ட பண்பு மாதிரியானது, நடத்தை இயல்புகள் மற்றும் உணரப்பட்ட திறன்களின் சுய அறிக்கையிடலில் கவனம் செலுத்துகிறது.

திறன் மாதிரி, (மேயெரெட்., 2023) மனவெழுச்சிசார் தகவலைச் செயலாக்குவதற்கும், சமூகச் சூழலுக்குத் தகுந்தவாறு அதைப் பயன்படுத்துவதற்கும் தனிநபரின் திறனை மையமாகக் கொண்டுள்ளது. கோல்மேனின் அசல் மாதிரியானது இப்போது ஒரு கலப்பு மாதிரியாகக் கருதப்படலாம், இது திறன் சார் மனவெழுச்சி நுண்ணறிவு மற்றும் நடத்தை சார் மனவெழுச்சி நுண்ணறிவு என தனித்தனியாக வடிவமைக்கப்பட்டது.

சமீபத்திய ஆராய்ச்சி ஒன்று மனவெழுச்சியின் அங்கீகாரத்தில் கவனம் செலுத்துகிறது, இது காட்சி மற்றும் செவிவழி சொற்களற்ற குறிப்புகளின் உற்றுநோக்கல்களின் அடிப்படையில் மனவெழுச்சி நிலைகளின் பண்புகளைக் குறிக்கிறது. கூடுதலாக, நரம்பியல் ஆய்வுகள் மனவெழுச்சி நுண்ணறிவின் நரம்பியல்சார் வழிமுறைகளை வகைப்படுத்த முயன்றன.

வரலாறு 
1950களில் ஆபிரகாம் மாஸ்லோவால் மனவெழுச்சியின் வலிமை பற்றிய கருத்து அறிமுகப்படுத்தப்பட்டது. "மனவெழுச்சி நுண்ணறிவு" என்ற சொல் முதன்முதலில் 1964 ஆம் ஆண்டு மைக்கேல் பெல்டோக்கின் கட்டுரையிலும்,1966 ஆம் ஆண்டு பி. லியூனர் எழுதிய மனவெழுச்சி நுண்ணறிவு மற்றும் விடுதலை என்ற தலைப்பில் குழந்தை உளவியல் மற்றும் குழந்தை மனநல மருத்துவத்தின் உளவியல் சிகிச்சை என்ற இதழில் வெளிவந்தது.

1983 ஆம் ஆண்டில், ஹோவர்ட் கார்ட்னரின் ஃபிரேம்ஸ் ஆஃப் மைண்ட்: தி தியரி ஆஃப் மல்டிபிள் இன்டலிஜென்ஸ், நுண்ணறிவு ஈவு போன்ற பாரம்பரிய நுண்ணறிவு, அறிவாற்றல் திறனை முழுமையாக விளக்கத் தவறிவிட்டது என்ற கருத்தை அறிமுகப்படுத்தியது. பல்வகை நுண்ணறிவு (மற்ற நபர்களின் நோக்கங்கள், உந்துதல்கள் மற்றும் விருப்பங்களைப் புரிந்து கொள்ளும் திறன்) மற்றும் தனியரிடை நுண்ணறிவு (தன்னைப் புரிந்துகொள்ளும் திறன், ஒருவரின் உணர்வுகள், அச்சங்கள் மற்றும் உந்துதல்களைப் பாராட்டுதல்) ஆகிய இரண்டையும் உள்ளடக்கிய பல நுண்ணறிவுகளின் கருத்தியலை அவர் அறிமுகப்படுத்தினார்.

மேற்கோள்கள் 

உளவியல்
வாழ்க்கைத் திறன்கள்
இணையச் செய்தி அணுகு நெறிமுறை

இணையச் செய்தி அணுகு நெறிமுறை என்பது மின்னஞ்சல் வழங்கியில் இருந்து மின்னஞ்சலை எடுத்துத் தருவதற்காக பயனர் செயலிகளில் பயன்படும் இரு முக்கிய நெறிமுறைகளில் ஒன்று. மற்றையது அஞ்சலக நெறிமுறை (POP). பொதுவாக எல்லா மின்னஞ்சல் வழங்கிகளும், செயலிகளும் இரு நெறிமுறைகளுக்கும் ஆதரவு தருகின்றன.

இந்த நெறிமுறைப் படி மின்னஞ்சல்கள் வழங்கியிலேயே இருக்கும். பயனர் அழிக்கும் வரை அவை அங்கேயே இருக்கும். மாற்றாக பொப் முறைப்படி, மின்னஞ்சல்கள் பயனர் செயலிகளுக்கு தரவிறக்கப்பட்ட பிறகு, வழங்கியில் இருந்து அழிக்கப்பட்டுவிடும். 

வழங்கில் இருப்பதால் மின்னஞ்சல்களை பலர் பெறக்கூடியாக உள்ளது. ஆனால் வழங்கி வளங்கள் கூடிய அளவு தேவைப்படுகிறது.

மேற்கோள்கள்

மின்னஞ்சல்
அரியக்குடி இராமானுஜ ஐயங்கார்

அரியக்குடி ராமானுஜ ஐயங்கார் (1890- ஜனவரி 23 1967)), காரைக்குடி அருகிலுள்ள அரியக்குடி என்ற சிற்றூரில் பிறந்த ஒரு கருநாடக இசை மேதை. அரியக்குடி என்றே இசையுலகில் அறிமுகமான இவர் தமக்கென்று ஒரு தனி பாணியை வகுத்துக்கொண்டார். 1918ஆம் வருடத்தில் தியாகராஜ ஆராதனையில் தம் முதல் கச்சேரியை நிகழ்த்தினார். ஒரு புகழ்பெற்ற சங்கீத பரம்பரையை உருவாக்கிய பெருமை இவரைச் சேரும்.

எழுத்தாளராக
கல்கி இரா. கிருஷ்ணமூர்த்தி ஆனந்த விகடனில் ஆசிரியராக இருந்தபோது பல புதிய எழுத்தாளர்களை ஊக்குவித்தார். 1938 ஆம் ஆண்டு ஆனந்த விகடன் தீபாவளி மலரில் அரியக்குடி இராமானுஜ ஐயங்கார் "ஸங்கீதத்தின் பெருமை" என்ற தலைப்பில் ஒரு கட்டுரை எழுதினார்.

விருதுகள் 
 சங்கீத ரத்னாகர விருது, 1936 வேலூர் சங்கீத சபா
 சங்கீத கலாநிதி விருது 1938. வழங்கியது: மியூசிக் அகாதெமி, சென்னை.
 சங்கீத கலாசிகாமணி விருது, 1938 & 1951. வழங்கியது: தி இந்தியன் ஃபைன் ஆர்ட்ஸ் சொசைட்டி (தலைமை டி. எல். வெங்கட்ராம ஐயர்)
 சங்கீத நாடக அகாதமி விருது 1952
 பத்ம பூசன் 1958 :en:Padma Bhushan Awards (1954–1959)
 இசைப்பேரறிஞர் விருது, 1960. வழங்கியது: தமிழ் இசைச் சங்கம், சென்னை.

மேற்கோள்கள்

வெளி இணைப்புகள் 

 இந்து நாளிதழ் 
 இந்து நாளிதழ் 
 அரியக்குடி இராமானுஜ ஐயங்கார் (ஆங்கிலம்) 
 சங்கீத வித்வத் சபை 
 On how Ariyakkudi is still a safe bet 'தி இந்து' நாளிதழில் வெளியான ஒரு கட்டுரை 

கருநாடக இசைப் பாடகர்கள்
பத்ம பூசண் விருது பெற்ற தமிழர்கள்
சங்கீத நாடக அகாதமி விருது பெற்றவர்கள்
சங்கீத கலாநிதி விருது பெற்றவர்கள்
இசைப்பேரறிஞர் விருது பெற்றவர்கள்
1890 பிறப்புகள்
1967 இறப்புகள்
20 ஆம் நூற்றாண்டுக் கருநாடக இசைக் கலைஞர்கள்
சங்கீத கலாசிகாமணி விருது பெற்றவர்கள்
சிவகங்கை மாவட்ட நபர்கள்
தமிழ்நாட்டுப் பாடகர்கள்
ஊர் பெயரால் அறியப்படும் மக்கள்
வங்காளதேசம் ஊர் முன்னேற்ற செயற்குழு

வங்காளதேசம் ஊர் முன்னேற்ற செயற்குழு அல்லது பிராக் (Bangladesh Rural Advancement Committee) வங்காளதேசத்தில் இயங்கும் ஒரு அரச சார்பற்ற சமூக சேவை நிறுவனம் ஆகும்.  பத்துதவி, மருத்துவம், சிறுகடன், ஏழ்மை ஒழிப்பு ஆகிய துறைகளில் இது முதன்மையாக இயங்குகிறது.  1972 ம் ஆண்டு வங்காளதேசம் விடுதலை அடைந்த போது, அப்போதைய பேரழிவைக் கண்டு இது தொடங்கப்பட்டது.  இன்று தொழிலாளர்கள், தொண்டர்கள், பயனர்கள் அடிப்படையில் உலகின் மிகப் பெரும் அரச சார்பற்ற நிறுவனம்.  இந்த அமைப்பில் 100 000 ஊழியர்கள் வேலை செய்கிறார்கள்.  வங்காளதேசம் நலம் அளவீடுகளில் முன்னேற்றம் கண்டதற்கு இந்த நிறுவனத்தின் பங்களிப்பு கணிசமானது.

மேற்கோள்கள்

வெளி இணைப்புகள் 
 BRAC web site

சமூக சேவை அமைப்புகள்
உமாங்கு மக்கள்

உமாங்கு (Hmong) மக்கள் எனப்படுவோர் பெரும்பாலும் தெற்கு சீனா (குயிசூ, யுன்னான், சிச்சுவான், சோங்கிங், குவாங்சி), வியட்நாம், இலாவோசு, தாய்லாந்து, மியான்மர் ஆகிய நாடுகளில் வசிக்கும் ஆசிய இன மக்கள் ஆவர். இவர்கள் 2007 ஆம் ஆண்டு முதல் பிரதிநிதித்துவமற்ற நாடுகள் மற்றும் மக்கள் அமைப்பு (UNPO) என்ற அமைப்பின் பிரதிநிதிகளாக உள்ளனர். சீனாவில் இவர்கள் மியாவோ மக்களின் ஒரு உப குழுவினராக வகைப்படுத்தப்பட்டுள்ளனர்.

1950களில் முதலாம் இந்தோசீனப் போர், 1970களில் வியட்நாம் போர்களின் போது, வடக்கு, தெற்கு வியட்நாம் மற்றும் கம்யூனிச பதெட் லாவோ படையினருக்கு எதிராகப் போரிடுவதற்காக பிரான்சும் ஐக்கிய அமெரிக்காவும் பல்லாயிரக்கணக்கான உமாங்கு மக்களைத் தமது படைகளில் சேர்த்துக் கொண்டனர். நடுவண் ஒற்று முகமையின் இந்த நடவடிக்கை இரகசியப் போர் என அழைக்கப்பட்டது. 1975 ஆம் ஆண்டில் பதெட் லாவோ படைகள் இலாவோசு நாட்டைக் கைப்பற்றியதை அடுத்து வஞ்சம் தீர்ப்பதற்காக உமாங்கு இனத்தவர்கள் ஏனைய லாவோ மக்களிடம் இருந்து வேறுபடுத்தப்பட்டார்கள். இதனை அடுத்து அவர்கள் பல்லாயிரக்கணக்கில் அரசியல் தஞ்சம் கோரி தாய்லாந்து சென்றார்கள். 1970களின் பிற்பகுதியில் இவர்களில் பெரும்பான்மையானோர் மேலை நாடுகளில், குறிப்பாக ஐக்கிய அமெரிக்கா, ஆஸ்திரேலியா, பிரான்ஸ், பிரெஞ்சு கினி, கனடா போன்ற நாடுகளில் குடியமர்த்தப்பட்டார்கள். மீதமிருந்தோரில் பலர் ஐநாவின் உதவித்திட்டத்துடன் லாவோசிற்குத் திரும்பினார்கள். கிட்டத்தட்ட 8,000 உமாங்கு மக்கள் இன்னமும் அகதிகளாக தாய்லாந்தில் தங்கியிருக்கிறார்கள்.

ஊடகக் காட்சியகம்

குறிப்புகள்

வெளி இணைப்புகள் 
 HmongNet.org , list of Hmong-related web sites edited by Mark Pfeifer of the Hmong Cultural Center.
 Hmong Studies Internet Resource Center , including multimedia educational content  about Hmong culture.
 GaryYiaLee.com, articles on Hmong history and culture by Hmong Australian anthropologist, Dr. Gary Yia Lee
 Hmong Contemporary Issues, articles on Hmong culture, history, and other topics by Hmong French Anthropologist & Linguist, Dr. Kao-Ly Yang (English, French, and Hmong languages).
 Hmong History Timeline

லாவோஸ் மக்கள்
வியட்நாம் மக்கள்
வியட்நாம் இனக்குழுக்கள்
தாய்லாந்து இனக்குழுக்கள்
குரோசிய விக்கிப்பீடியா

குரோசிய விக்கிப்பீடியா (Croatian Wikipedia) விக்கிப்பீடியக் கலைக் களஞ்சியத்தின் குரோசிய மொழி பதிப்பாகும். 2003 பெப்ரவரி மாதத்தில் இது தொடங்கப்பட்டது. அக்டோபர் மாதம் 2009இல் இதன் கட்டுரைகளின் எண்ணிக்கை எழுபது ஆயிரத்தை தாண்டியது. கட்டுரைகளின் எண்ணிக்கை அடிப்படையில் முப்பத்தி ஐந்தாவது இடத்தில் இருக்கும் குரோசிய விக்கியில் இன்று வரை மொத்தம்  கட்டுரைகள் உள்ளன.

அடையாளச்சின்னம்

மேற்கோள்கள்

வெளி இணைப்புகள் 

குரோசிய விக்கிப்பீடியா
குரோசிய விக்கிப்பீடியா பற்றிய புள்ளிவிபரம்

மொழிவாரி விக்கிப்பீடியாக்கள்
ஊன்று மரையாணி

ஊன்று மரையாணி (anchor bolt) என்பது ஒரு கட்டிடத்தின் அல்லது அமைப்பின் காங்கிறீற்றுப் பகுதியுள் அல்லது கற்கட்டுப் பகுதியுள் தலைப்பகுதி இருக்க, புரியைக் கொண்ட மறுமுனை வெளியே துருத்திக்கொண்டு இருக்கும் படி அமைக்கப்படும் ஒரு உலோக ஆணி ஆகும். இது ஒரு அமைப்புடன் வேறொரு அமைப்பையோ, இயந்திரங்களையோ, வேறு இது போன்றவைகளையோ இணைப்பதற்குப் பயன்படுகின்றது. ஊன்று மரையாணிகளில் பலவகைகள் உள்ளன. இவற்றுட் பல உற்பத்தி நிறுவனங்களின் தனியுரிமையுடன் கூடிய வடிவமைப்புக் கொண்டவை. பொதுவாக இவை அனைத்துமே புரி வெட்டப்பட்ட ஒரு முனையைக் கொண்டவை. இம்முனையில் சுரைகள் மூலம் வேறு பகுதிகளைப் பொருத்த முடியும். ஊன்று மரையாணிகள், பொதுவான கட்டிடங்கள், அணைகள், பல்வேறு பெருவகைக் கட்டுமானங்கள் போன்ற எல்லா வகைக் கட்டுமான வேலைகளிலும் பரவலாகப் பயன்படுகின்றன.

எளிமையான ஊன்று மரையாணிகள் காங்கிறீற்று வார்க்கும்போது வைக்கப்படுவனவாகும். அருகில் உள்ள படத்தில் இருப்பது போல், பெரும்பாலான ஊன்று மரையாணிகள் அறுகோண வடிவான தலையுடன் கூடிய புரியாணிகள் ஆகும். தலைப்பகுதி, காங்கிறீட்டு வார்க்கும்போதே வேண்டிய இடத்தில் வைத்துக் கட்டப்படுகின்றது. வேறு வடிவமைப்புக்களும் உள்ளன. சில வடிவமைப்புக்களில் தலைக்குப் பதிலாக அம்முனை முனை வளைந்து இருக்கும். வார்க்கும்போது வைக்கப்படும் ஊன்று மரையாணிகளே மிகவும் வலுவானவை. ஆனால், வார்க்கும்போது இவற்றைச் சரியான இடத்தில் வைப்பது இலகுவானதல்ல. அதனால், பாரமான இயந்திரங்களை காங்கிறீற்றுத் தளங்களில் பொருத்துவது போன்ற வேலைகளுக்கே பெரும்பாலும் இம்முறை பயன்படுகின்றது. தற்காலத்தில், வார்க்கும்போது ஆணிகளைப் பொருத்த உதவுவதற்காகப் பல வகையான சாதனங்கள் புழக்கத்தில் உள்ளன. இவை பெரும்பாலும் கூட்டு நெகிழிகளினால் செய்யப்பட்டவை.

காங்கிறீட்டு இறுகிய பின்னர் பொருத்துவதற்கு இரண்டு வகையான ஊன்று மரையாணிகள் உள்ளன. இவை பொறிமுறை ஊன்று மரையாணிகள், வேதிமுறை ஊன்று மரையாணிகள் என்பனவாகும். இவற்றுள் வேதிமுறை ஊன்று மரையாணிகள் கூடிய வலுவானவை. எனினும், இவற்றைப் பொருத்துவதில் கூடிய கவனம் தேவை. பிசின் ஊன்று மரையாணிகள் எனவும் அழைக்கப்படும் வேதிமுறை மரையாணிகளில் பெரும்பாலும் இப்பாக்சிப் பிசின்கள் பயன்படுகின்றன.

இவற்றையும் பார்க்கவும்
 திருகு மரையாணி

குறிப்புகள்

அமைப்பியல் இணைப்புகள்
சோக்கல்லோ சண்முகநாதன்

சோக்கல்லோ சண்முகநாதன் (ஏழாலை, யாழ்ப்பாணம், இலங்கை), (பிறப்பு ஆகஸ்ட் 1, 1935) மேடை நாடகம், வில்லுப்பாட்டு கலைஞர். எழுத்தாளர். "சோக்கல்லோ" என்பது இவரது பட்டப்பெயராகும். 65 ஆண்டு கால நாடகத்துறை அனுபவமுடையவர். தற்போது புலம்பெயர்ந்து கனடாவில் வசிக்கிறார்.

வானொலியில்
இலங்கை ஒலிபரப்புக்கூட்டுத்தாபனத்தில் நாடகங்கள், வில்லுப்பாட்டு, ஆலயத்திருவிழாக்களில் நேர்முகவர்ணனை, கிராமிய நிகழ்ச்சிகள் போன்றவற்றில் பங்குபற்றியவர்.

மேடை நாடகங்கள்
1945ம் ஆண்டில் தனது 10வது வயதில் "சிறீமுருகன்" என்ற மேடை நாடகத்தில் முதன்முதலாக நடித்தவர்.  தொடர்ந்து "குணம் குன்றினால்", "சீதனம்", "அடிப்பேன் பல்லுடைய" போன்ற மேடை நாடகங்களில் நடித்திருக்கிறார். இவரது "சோக்கல்லோ நகைச்சுவைகதம்பம்" புகழ்பெற்ற நிகழ்ச்சியாகும்.

குழந்தை சண்முகலிங்கத்தின் "எந்தையும் தாயும்", மஹாகவி உருத்திரமூர்த்தியின் "கோடை", "பிறந்தமண்" ஆகிய நாடகங்கள் இவருக்கு புகழ் சேர்த்தன.

வில்லுப்பாட்டில்
அண்மைக்காலம் வரை, கொழும்பிலும், ஏனைய பகுதிகளிலும் இவரது வில்லுப்பாட்டுக்குழுவினர் பின்வரும் தலைப்புக்களில் வில்லுப்பாட்டு நிகழ்ச்சிகளை சிறப்பாக நடத்தியிருக்கிறார்கள். 
 மகாகவியின் கண்மணியாள் காதை
 ராமகிருஷ்ண்பரமஹம்சர்
 ஒளவையார்
 கவிராஜன் கதை
 சக்தி மஹிமை
 சத்யசாயிபாபா
 கண்னதாசனின் இயேசு காவியம்
 சுவாமி விபுலானந்தர்
 பட்டுக்கோட்டை கலியாணசுந்தரம்
 எம்.ஜி.இராமச்சந்திரன்

விருதுகள் 
“மக்கள் கலைஞன்”, சமாதான நட்சத்திரம்”, “தேசத்தின் கண்”, “கலாபூஷணம்”, “கலைச்சித்தர்” போன்ற கௌரவங்களைப் பெற்றிருக்கிறார். "எந்தையும் தாயும்'" நாடகத்தில் இவரது நடிப்பிக்காக இலங்கைக் கலைக்கழகத்தின் சிறந்த நடிகருக்கான 2007ஆம் ஆண்டு விருது இவருக்குக் கிடைத்தது. உலக சாதனைக்காக ஏழு மணி நாற்பது நிமிடமாக குறிப்புகள் எதுவுமின்றி “நானும் தமிழும்” என்ற மகுடத்தில் தொடர்ந்து பேசியவர்.

தொலைக்காட்சியில்
இலங்கையில் ரூபவாகினி தொலைக்காட்சி வழங்கிய நாடகங்களிலும் வில்லுப்பாட்டு நிகழ்ச்சிகளிலும் பங்குபற்றியவர்.

திரைப்படங்கள்
தெய்வம் தந்த வீடு , பொன்மணி போன்ற சில இலங்கைத் திரைப்படங்களிலும் இவர் நடித்துள்ளார்.

எழுத்துத்துறை
தனது இளமைக்காலத்திலேயே "கோமதியின் கணவன்" என்ற நாவலை எழுதி வெளியிட்ட இவர் இலங்கையில் "இருக்கிறம்" சஞ்சிகையில் கட்டுரைத்தொடரை எழுதிவந்தார். தற்போது கனடாவில் "தாய்வீடு" பத்திரிகையில் "இப்படியும் மனிதர்கள்" என்ற தொடரை எழுதி வருகிறார்.

ஈழத்துக் கலைஞர்கள்
ஈழத்து நாடக நடிகர்கள்
இலங்கைத் தமிழ்த் திரைப்பட நடிகர்கள்
ஈழத்து எழுத்தாளர்கள்
கனேடியத் தமிழ் கலைஞர்கள்
இலங்கை வில்லிசைக் கலைஞர்கள்
கனடிய இலங்கைத் தமிழ் வம்சாவளி மக்கள்
விஷ்ணுவர்தன் (நடிகர்)

விஷ்ணுவர்தன் () (செப்டம்பர் 18, 1950 - டிசம்பர் 30, 2009) இந்திய மாநிலம் கர்நாடகாவில் புகழ்பெற்ற திரைப்பட நடிகர் மற்றும் பாடகராவார். கன்னடத் திரைப்பட உலகில் மிகவும் திறமை வாய்ந்த, பல்வேறு வேடங்களிலும் எளிதாக நடிக்கக்கூடியவர் என பெயர் பெற்றவர். காதல், வீரம், பாசம், நகைச்சுவை மற்றும் குடும்பப் பாங்கான வேடங்களில் நடித்தும் பாடகராகவும் தம் பன்முக திறனை வெளிப்படித்தியவர். அவரது இரசிகர்களால் சாகச சிம்மம் என்று அழைக்கப்பட்டவர். சம்பத் குமார் என்ற இயற்பெயரைக் கொண்ட இவருக்கு நாகரஹாவு என்ற முதல் படத்தை இயக்கிய இயக்குநர் புத்தன்ன கனகல் விஷ்ணுவர்தன் என்ற திரைப்பெயரை சூட்டினார்.

குடும்பம்
விஷ்ணுவர்தனின் மறைந்த பெற்றோர்கள் நாராயண ராவ் மற்றும் காமாட்சம்மா ஆவர். அவரது தந்தையாரும் திரைப்படத்துறையில் கலைஞர் மற்றும் திரைக்கதை எழுத்தாளர். அவரது குடும்பம் மைசூரின் சாமுண்டிபுரத்தில் வாழ்ந்து வந்தது. அவரது  உடன்பிறப்பான ரமா ராமசந்நதிரா ஓர் கதக் நடனக் கலைஞர் ஆவார்.

அவரது மனைவி பாரதி விஷ்ணுவர்தனும் ஓர் திரைப்பட நடிகையாவார். அவரது திருமணம் 1975இல் பிப்ரவரி 27ஆம் நாள் பெங்களூருவில் நடந்தது. அவர்கள் இரு பெண் குழந்தைகளை,கீர்த்தி மற்றும் சந்தனா, தத்தெடுத்து வளர்த்தனர். கீர்த்தியின் கணவர் கன்னட திரையுலகில் வளர்ந்துவரும் ஓர் திரைப்பட நடிகர் அனிருத் ஆவார்.

விஷ்ணுவர்தனுக்கு நான்கு சகோதரிகளும் ஓர் அண்ணனும் உண்டு.

இளமை
விஷ்ணுவர்தன் மைசூரின் கோபாலசாமி பள்ளியிலும் பெங்களூருவின் கன்னட மாதரி பள்ளியிலும் கல்வி கற்றார். பெங்களூருவின் தேசிய கல்லூரியில் பட்டப்படிப்பு மேற்கொண்டார்.

திரைவாழ்வு
தேசிய விருது வாங்கிய கன்னடப்படம் வம்சவிருக்சா என்ற கிரிஷ் கர்னாட் இயக்கிய திரைப்படத்தில் முதலில் நடித்தாலும் அவரை வெளியுலகிற்கு வெளிச்சமிட்டுக் காட்டியது புத்தன்ன கனகல் இயக்கிய நாகரஹாவு திரைப்படமாகும். தமது முப்பத்தைந்து ஆண்டு திரைவாழ்வில் பல்வேறு வேடங்கள் ஏற்று 197 படங்களில் நடித்து சாதனை புரிந்துள்ளார். அவரது சில புகழ்பெற்ற திரைப்படங்கள்:
 நாகரஹாவு
 முதின ஹாரா
 ஹொம்பிசிலு
 சாகச சிம்மா
 பந்தனா
 நாகர ஹோலெ
 நிஷ்கர்ஷா
 எசமானா
 பூதய்யன மகா அய்யூ
 ஆப்தமித்ரா
 சூர்யவம்ஷா

அவருக்கு பீடார் குருத்துவாரா ஒன்றில் 1980ஆம் ஆண்டு வழங்கப்பட்ட கைவளையல் (கடா) ஒன்றை எப்போதும் அணிந்து வந்தார்.

தமிழ் திரையுலகில் லட்சுமி இயக்கிய மழலைப் பட்டாளம் என்ற படத்தில் கதாநாயகனாக நடித்துள்ளார். தவிர ரஜினிகாந்துடன் விடுதலை,ஸ்ரீராகவேந்திரா திரைப்படங்களில் நடித்துள்ளார்.

பாடகராக
திரைப்படங்களில் அவ்வப்போது பாடிவந்த விஷ்ணுவர்தன் தற்காலம் பக்திப்பாடல் தொகுப்புகளை வெளியிட்டுள்ளார். நாகர ஹோலெ திரைப்படத்தில் முதலில் பாடினார். அவரது முதல் பக்திப்பாடல் தொகுப்பு சோதிரூப அய்யப்பா பெரும் வரவேற்பைப் பெற்றது.

அவரது சில புகழ்பெற்ற திரைப்பாடல்கள்:
ஹெகித்தாரு நீனே சென்னா - சாகச சிம்மா
சசியா கண்டு மோடா ஹெலிது - சிரிதனக்கே சவால்
துது அண்ணா தின்னோக்கே - ஜிம்மி கல்லு
பேடா அன்னோரோ உன்டே - சிதிதேட்டா சகோதரா
கன்னடதாவே நம்மம்மா  - மோஜுகரா சோகுசுகரா.

இறப்பு

விஷ்ணுவர்தன் கடுமையான மூச்சுத்திணறலை அடுத்து மைசூரின் விக்ரம் மருத்துவமனையில் திசம்பர்,30 2009 அன்று விடிகாலை 0230 மணிகளுக்கு சேர்க்கப்பட்டார். அங்கு அவருக்கு கடுமையான மாரடைப்பு ஏற்பட்டு 0330 மணியளவில் இயற்கை எய்தினார்.

மேற்கோள்கள்

வெளியிணைப்புகள்
 விஷ்ணுவர்தன் குறித்த சித்திரலோகா (கன்னட திரையுலகம்) தகவல்
 விஷ்ணுவர்தன் குறித்த வலைத்தளம்
 கன்னட திரைப்பட நடிகர்கள்! 
 மால்குடி நாட்கள் - 18 காட்சி

கன்னடத் திரைப்பட நடிகர்கள்
1950 பிறப்புகள்
2009 இறப்புகள்
தென்னிந்திய பிலிம்பேர் விருதுகளை வென்றவர்கள்
அரியக்குடி

அரியக்குடி (ஆங்கிலம் : Ariyakkudi), இது இந்தியாவின் தமிழ் நாடு மாநிலம், சிவகங்கை மாவட்டம், காரைக்குடி வட்டம்,  சாக்கோட்டை ஊராட்சி ஒன்றியத்தில் உள்ள ஒரு கிராமம் ஆகும்.

இவ்வூரானது காரைக்குடி மாநகராட்சியைச் சுற்றி உள்ள பன்னிரண்டு அரை கிராமங்களில் ஒன்று ஆகும் . அரியக்குடி, மேலாமாகானம், தளக்காவூர், அமராவதிபுதூர், பிளார், சேது ரெகுநாதப் பட்டணம் ஆகிய சில கிராமங்களை சேர்த்து மொத்தமாக பன்னிரண்டரை கிராமங்கள் என்று கூறுவது வழக்கம்.

கோயில்கள்
இவ்வூரில் 500 ஆண்டு பழமை வாய்ந்த ஒரு திருவேங்கடமுடையான் திருக்கோயிலும், சிவன் கோவிலும், செல்லாயியம்மன் கோவிலும், வேங்கனாயகி அம்மன் கோவிலும் உள்ளது.

ஆண்டு தோறும் மே மாத கடைசியில் அங்கே புகழ் பெற்ற பெருமாள் கோவிலில் திருவிழா நடக்கும். இந்தத் திருவிழவானது 13 நாட்கள் நடைபெறும். முதல் ஒன்பது நாட்கள் ஒவ்வொரு இரவும் கடவுளும் அவ்வூரைச்சுற்றி உலா வருவதாகவும், பத்தாம் நாள் தேர்த் திருவிழாவும், பதினொன்றாம் நாள் வெள்ளிரதமும், பன்னிரெண்டாம் நாள் மரரதமும், கடைசி நாளான பதிமூன்றாம் நாள் தெப்பம் ஆக படு விமர்சையாக கொண்டாடப்படும். வைகுண்ட ஏகாதசியன்று இக்கோயிலில் சொர்க்கவாசல் திறக்கப்படும்.

யானை விளக்குகள் தயாரிப்பு

அரியக்குடி, யானை விளக்குகள் தயாரிப்பில் புகழுடைய கிராமம் ஆகும். பாரம்பரியமும் கலைநயமிகுந்ததுமான விதவிதமான பித்தளை விளக்குகள், ஐம்பொன் சுவாமி சிலைகள் உற்பத்தி ஆகியவற்றை செய்வதில் பேர் போனது. இருபதுக்கும் மேற்பட்ட தொழிற்கூடங்கள் அங்கு உள்ளன. பழனி, திருச்செந்தூர், சபரிமலை கோயில், வெளிமாநிலம், வெளிநாடுகளுக்கும் உற்பத்தி செய்து அனுப்பப்படுகிறது. நகரத்தார் பயன்படுத்தும் செட்டிநாடு விளக்குகள், திருமண சீர்வரிசை போன்றவையும் இங்கு எல்லா மாதங்களிலும் உற்பத்தி நடந்து கொண்டே தான் இருக்கும்.

இதனையும் பாருங்கள்
அரியக்குடி இராமானுஜ ஐயங்கார்

மேற்கோள்கள்

வெளி இணைப்புகள் 
 விக்கிமேப்பியாவில் அரியக்குடி அமைவிடம்

சிவகங்கை மாவட்டத்திலுள்ள கிராமங்கள்
இழைச் சுற்றல்

இழைச் சுற்றல் (Filament winding) என்பது கலப்புருப் பொருட்களின் வடிவங்கள் உருவாக்கும் பொழுது பயன்படுத்தும் ஒரு தொழினுட்பம் ஆகும். இது உருவார்ப்பு அச்சின் மீது இழைகளை பூசும் தொழிநுட்ப முறையாகும். இதில் உருவார்ப்பு அச்சானது சுற்றிக்கொண்டே இருக்கும், அப்பொழுது இழைப்பூச்சு தாங்கியானது அதன் நெடுவில் நகர்ந்து கொண்டிருக்க இழைகளை அந்த உருவார்ப்பு அச்சின் மீது பூசிக்கொண்டே செல்லும். இந்த முறைக்கு இழைப்பூச்சு முறை என்று பெயர். இந்த முறையில் பயன்படுத்தும் இயந்திரம் இழைச் சுற்று இயந்திரம்.

மேற்கோள்கள்

இயந்திரங்கள்
எபிரேய விக்கிப்பீடியா

எபிரேய விக்கிப்பீடியா, விக்கிப்பீடிய கலைக்களஞ்சியத்தின் எபிரேய மொழி பதிப்பு ஆகும். 2003 சூலை மாதத்தில் இது தொடங்கப்பட்டது. ஏப்ரல் மாதம் 2009இல் இதன் கட்டுரைகளின் எண்ணிக்கை தொண்ணூறாயிரத்தைத் தாண்டியது. கட்டுரைகளின் எண்ணிக்கை அடிப்படையில் முப்பதாவது இடத்தில் இருக்கும் எபிரேய விக்கியில் இன்று வரை மொத்தம் கட்டுரைகள் உள்ளன. 10000 கட்டுரைகளுக்கு மேல் கொண்டுள்ள விக்கிகளில் ஆங்கிலம் மற்றும் மலையாளத்திற்கு அடுத்தபடியாக அதிக ஆழம் கொண்டதாக ஈபுரு விக்கி மூன்றாவது இடத்தில் உள்ளது.

அடையாளச்சின்னம்

மேற்கோள்கள்

வெளி இணைப்புகள் 
எபிரேய விக்கிப்பீடியா
எபிரேய விக்கிப்பீடியா பற்றிய புள்ளிவிபரம்

மொழிவாரி விக்கிப்பீடியாக்கள்
இந்தி விக்கிப்பீடியா

இந்தி விக்கிப்பீடியா, விக்கிப்பீடிய கலைக் களஞ்சியத்தின் இந்தி மொழி பதிப்பு ஆகும். சூலை மாதம் 2003ல் இது தொடங்கப்பட்டது. செப்டம்பர் மாதம் 2009ல் இதன் கட்டுரைகளின் எண்ணிக்கை ஐம்பதாயிரத்தை தாண்டியது. கட்டுரைகளின் எண்ணிக்கை அடிப்படையில் நாற்பத்தி மூன்றாவது இடத்தில் இருந்தது இந்தி விக்கி. இந்திய மொழி விக்கிகளில், கட்டுரைகளின் எண்ணிக்கை அடிப்படையில் முதல் இடத்தில் இந்தி விக்கிப்பீடியா இருக்கின்றது.
 ,  அன்று,  கட்டுரைகளைக் கொண்டிருக்கிறது.

காலக்கோடு 
 2003 சூலை 11 – இந்தி விக்கிப்பீடியா தொடக்கம் 
 2005 சனவரி 25 – கட்டுரைகள் எண்ணிக்கை 1,000
 2007 சனவரி 16 – கட்டுரைகள் எண்ணிக்கை 5,000.
 2007 மார்ச் 14 – கட்டுரைகள் எண்ணிக்கை 10,000.
 2007 திசம்பர் 6 – கட்டுரைகள் எண்ணிக்கை 15,000.
 2008 மே 29 – கட்டுரைகள் எண்ணிக்கை 20,000.
 2008 சூலை 11 – இந்தி விக்கிப்பீடியா தொடங்கி 5 ஆண்டுகள் நிறைவு 
 2009 மே 9 – கட்டுரைகள் எண்ணிக்கை 30,000.
 2009 செப்டம்பர் 8 – இந்திய விக்கிகளில் முதலிடத்தைப் பெற்றது. 
 2009 செப்டம்பர் 14 – கட்டுரைகள் எண்ணிக்கை 50,000.
 2010 பிப்ரவரி 13 – பங்களிப்பாளர்கள் எண்ணிக்கை 25,000
 2010 சூன் 20 – பங்களிப்பாளர்கள் எண்ணிக்கை 30,000 
 2010 நவம்பர் 26 – பங்களிப்பாளர்கள் எண்ணிக்கை 37,000 
 2011 சனவரி 29 – பங்களிப்பாளர்கள் எண்ணிக்கை  40,000 
 2011 ஆகஸ்டு 14 – பங்களிப்பாளர்கள் எண்ணிக்கை 50,000.
 2011 ஆகஸ்டு 30 – 100,000க்கும் அதிகமான கட்டுரைகள்

அடையாளச்சின்னம்

மேற்கோள்கள்

வெளி இணைப்புகள் 
இந்தி விக்கிப்பீடியா
இந்தி விக்கிப்பீடியா பற்றிய புள்ளிவிபரம்

மொழிவாரி விக்கிப்பீடியாக்கள்
இலத்தீன் விக்கிப்பீடியா

இலத்தீன் விக்கிப்பீடியா, விக்கிப்பீடிய கலைக் களஞ்சியத்தின் இலத்தீன் மொழி பதிப்பு ஆகும். சூலை மாதம் 2003ல் இது தொடங்கப்பட்டது. சூலை மாதம் 2009ல் இதன் கட்டுரைகளின் எண்ணிக்கை முப்பதாயிரத்தை தாண்டியது. கட்டுரைகளின் எண்ணிக்கை அடிப்படையில் ஐம்பத்தி ஒன்றாவது இடத்தில் இருக்கும் இலத்தீன் விக்கியில் இன்று வரை மொத்தம் கட்டுரைகள் உள்ளன. வரலாறு பற்றிய கட்டுரைகளே அதிகம் ஆக்கிரமித்திருந்த இலத்தீன் விக்கியில், 2006க்குப் பிறகு தொழினுட்பம், பரவலர் பண்பாடு போன்ற பிற தளங்களிலும் கட்டுரைகள் அதிகம் பதியப்படுகின்றன.

அடையாளச்சின்னம்

மேற்கோள்கள்

வெளி இணைப்புகள் 

 இலத்தீன் விக்கிப்பீடியா
 இலத்தீன் விக்கிப்பீடியா பற்றிய புள்ளிவிபரம்

மொழிவாரி விக்கிப்பீடியாக்கள்
பாரிமகளிர்

தற்போது பிரான்மலை என அழைக்கப்படும் பரம்புமலை சூழ்ந்த 300 ஊர்களைக் கொண்ட வளநாட்டின் மன்னனாக இருந்த பாரி மன்னன் மகளிர் இருவர். பாரி மன்னன் கொல்லப்பட்ட பின்பு புலவர் கபிலர் அவர்களை அழைத்துச் சென்ற போது பாரி மகளிர் பாடிய பாடல்

பாடல்
“அற்றைத் திங்கள் அவ் வெண் நிலவில்
எந்தையும் உடையேம்; எம்குன்றும் பிறர் கொளார்
இற்றைத் திங்கள் இவ் வெண் நிலவில்
வென்று எரிமுரசின் வேந்தர்எம்
குன்றும் கொண்டார்! யாம் எந்தையும் இலமே?” என்று இவர்கள் தம் தந்தையை இழந்த துயரத்தைப் பாடியுள்ளனர்.

இந்தப் பாடலில் முன் இரண்டு அடிகள் ஒருவர் பாடியது போலவும், பின் மூன்று அடிகள் மற்றொருவர் பாடியது போலவும் காணப்படுகிது. அவர்கள் 14 ஆம் நூற்றாண்டில் வாழ்ந்த இரட்டைப்புலவர்கள் போலச் செய்யுள் இயற்றிய சங்ககாலப் புலவர்கள் எனலாம்.
பாடல் சொல்லும் செய்தி
கடந்த மாத நிறைமதி நாளில் தந்தையுடன் மகிழ்ந்திருந்தோம். இந்த மாத நிறைமதி நாளில் எம் குன்றையும் பிறர் கைப்பற்றிக்கொண்டனர். எம் தந்தை எங்களுடன் இல்லை. என்ன செய்வோம்?

பழமொழி நானூறு பாடல் சொல்லும் செய்தி 
பாரிமகள் என்று இந்தப் பாடல் ஒருமையில் குறிப்பிடுகிறது. நாட்டில் வறட்சி நிலவியபோது தன் முற்றத்துக்கு வந்த பாணன் ஒருவனுக்குப் பாரிமகள் பொன்னை உணவுக்காக வழங்கியதாக இந்தப் பாடல் குறிப்பிடுகிறது. இந்தப் பாடலில் வரும் ‘பொன்’ என்னும் சொல்லுக்குப் பொன்னாங்கண்ணிக் கீரை எனக் கொள்ளுமாறும் பாடல் உள்ளது.

கபிலர் இவர்களுக்குச் செய்த திருமண முயற்சி
கபிலர் இவர்களுக்குத் திருமணம் செய்ய அழைத்துச் செல்கிறார். . நீ என்னை வணங்கும் வாள் வீரன். நான் பரிமகளிரைத் தருகிறேன். நீ மணந்து ஏற்றுககொள் என்று விச்சிக்கோனை வேண்டினார். அவன் மணந்துகொள்ள மறுத்துவிட்டான்.  இருங்கோவேளிடம் சென்று அவ்வாறே வேண்டினார். அவனும் மறுத்துவிட்டான்.  அரசர்கள் மணந்துகொள்ள மறுத்துவிடவே கபிலர் பாரி மகளிரை கடையெழு வள்ளல்களில் ஒருவனான மலையன் அரசன் ஒருவனுக்குத் திருமணம் செய்து கொடுத்தார். பின்னர் வடக்கிருந்து உயிர் துறந்தார்.

10 ஆம் நூற்றாண்டுக் கல்வெட்டு
கபிலர் குன்றில் முதலாம் இராசராசன் காலத்துக் கல்வெட்டு ஒன்று பாரிமகளிரைக் கபிலர் தென்பெண்ணை ஆற்றுப்படுகை அரசன் மலையன் என்பவனுக்குத் திருமணம் செய்து கொடுத்த பின்னர் தீயில் இறங்கி உயிர் நீத்தார் எனக் குறிப்பிடுகிறது.

பாரிமகளிர் கதை

பாரிமகளிர் இருவரின் பெயர் அங்கவை, சங்கவை என்றும், அவர்கள் மழையில் நனைந்துகொண்டு வந்த ஔவையாருக்கு நீலச்சிற்றாடை வழங்கினார்கள் என்றும், ஔவையார் விநாயகனைக்கொண்டு எழுதிய ஓலையைச் சேர சோழ பாண்டியருக்கு அனுப்பி அவர்கள் அங்கவை சங்கவை திருமணத்துக்குச் சீர் கொண்டுவந்து தரத் திருமணம் திருக்கோவலூர் அரசன் தெய்வீகன் என்பவனோடு சிறப்பாக நடைபெற்றது என்றும், வெட்டிய பலாமரம் தழைத்துப் பழம் தந்தது என்பன போன்ற மாயவித்தைக் கதைகளுடன் கதை வளர்கிறது.

மேற்கோள்கள்

வெளி இணைப்புகள்
பாரி மகளிர் பாடல் புறநானூறு 112
சங்கத் தமிழ்ப் பெண் புலவர்கள்
அல்லி அர்ஜுனா (2002 திரைப்படம்)

அல்லி அர்ஜூனா 2002 ஆம் ஆண்டு வெளிவந்த இந்தியத் தமிழ்த் திரைப்படமாகும். சரணின் இயக்கத்தில் வெளிவந்த இத்திரைப்படத்தில் மனோஜ்.கே.பாரதி,  ரிச்சா பலோட், ப்ரீத்தா விஜயகுமார், விந்தியா, சார்லி, நாயர் ராமன், வினு சக்ரவர்த்தி, நிழல்கள் ரவி, கரண், தாமு, வையாபுரி, தியாகு, ராம்ஜி, சந்தான பாரதி, ஷ்யாம் கணேஷ், மகாநதி சங்கர், எஸ். ஸ்ரீதரன், அம்பிகா, புதுக்கவிதை ஜோதி, பாத்திமா பாபு, உமா, வனஜா, இவர்களுடன் ஜெய்கணேஷ் மற்றும் பலரும் நடித்திருந்தனர். இசைப்புயல் ஏ. ஆர். ரகுமான் இசையமைத்திருந்தார்.

மேற்கோள்கள்

வெளி இணைப்புகள் 
அல்லி அர்ஜுனா விமரிசனம்  - 

2002 தமிழ்த் திரைப்படங்கள்‎
இந்தியத் தமிழ்த் திரைப்படங்கள்
ஏ. ஆர். ரகுமான் இசையமைத்த திரைப்படங்கள்
வினு சக்ரவர்த்தி நடித்த தமிழ்த் திரைப்படங்கள்
நிழல்கள் ரவி நடித்த திரைப்படங்கள்
சார்லி நடித்த திரைப்படங்கள்
ஜெய்கணேஷ் நடித்த திரைப்படங்கள்
அம்பிகா நடித்த திரைப்படங்கள்
மெய்நிகராக்கி

மெய்நிகராக்கி அல்லது (hypervisor - ஹைப்பர்வைசர்) என்பது முழுமையான வழங்கி மெய்நிகராக்கத்தை ஏதுவாக்கும் ஒரு மென்பொருள் தளம்.  இது நேரடியாக வன்பொருட்களுடன் (மையச் செயற்பகுதி, நினைவகம்) ஊடாடி, இதர மெய்நிகர் வழங்கிகள் செயற்படுவதற்கு தளம் ஆக செயற்படுகிறது.  ஒவ்வொரு மெய்நிகர் வழங்கிகளும் தனியாக தொழில்படும் வசதிகளை இது செய்கிறது.

மேற்கோள்கள்

மெய்நிகர் வலையமைப்பு
முரே ரோத்பார்ட்

முரே ரோத்பார்ட் (மார்ச் 2, 1926 - சனவரி 7, 2995) ஒரு அமெரிக்க சிந்தனையாளர், பொருளியலாளர், தாராண்மியவாதி.

இவர் திட்டமிட்ட பொருளாதார அமைப்புக்கு எதிராகவும், சந்தைகளின் தன்னியல்பு ஒழுங்க்கு ஆதரவாகவும், திறந்த சந்தைக்கு ஆதரவாகவும், அரசுக்கு எதிராகவும் கருத்து நிலைகள் கொண்டவர்.

அரசால் தரப்படும் அனைத்து சேவைகளும் மேலும் திறமையாக தனியார்களால் கொடுக்க முடியும் என்று இவர் வாதிட்டார்.

மேற்கோள்கள்

மார்க்சியத் திறனாய்வாளர்கள்
சுதந்திரவாத சிந்தனையாளர்கள்
அமெரிக்கப் பொருளியலாளர்கள்
1926 பிறப்புகள்
1995 இறப்புகள்
அமெரிக்க அறியொணாமையியலாளர்கள்
அமெரிக்க இறைமறுப்பாளர்கள்
இருபதாம் நூற்றாண்டு அமெரிக்க எழுத்தாளர்கள்
ஆய்கென் வொன் பொம் போவர்க்

ஆய்கென் வொன் பொம் போவர்க் (Eugen von Böhm-Bawerk, 12 பெப்ரவரி 1851 - 27 ஆகத்து 1914) ஒரு ஆத்திரிய பொருளியலாளர், மார்க்சிய விமர்சகர்.

பொம் போவர்க்கின் மார்க்சிய உழைப்பு அளவு மதிப்புக்கோட்பாட்டை நோக்கிய விமர்சனம் முக்கியமானது.  பொம் போவர்க் முதலாளிகள் தொழிலாளர்களை சுரண்டவில்லை மாறாக அவர்களுக்கு உதவுகிறார்கள் என்றார்.  தொழிலாளர்களுக்கு வருமானம், நிறுவனம் அந்த உற்பத்தியில் இருந்து வருமானம் பெறும் முன்னரே தரகிறது.  இந்த நேர வித்தியாசத்தை மார்க்சிய கோட்பாடு கருத்தில் கொள்ளவில்லை.

மேற்கோள்கள்

ஆத்திரியப் பொருளியலாளர்கள்
மார்க்சியத் திறனாய்வாளர்கள்
1851 பிறப்புகள்
1914 இறப்புகள்
தமிழ் விக்கிப்பீடியா

தமிழ் விக்கிப்பீடியா (Tamil Wikipedia, சுருக்கமாக தமிழ் விக்கி), விக்கிப்பீடியா கலைக்களஞ்சியத்தின் தமிழ் மொழி பதிப்பு ஆகும். செப்டம்பர் 2003இல் இது தொடங்கப்பட்டது.    அன்று, ஏனைய மொழி விக்கிப்பீடியா கட்டுரைகளின் எண்ணிக்கையுடன் ஒப்பிடுகையில்,  இடத்தில் தமிழ் விக்கிப்பீடியா உள்ளது.  கட்டுரைகள் உள்ளன. பதிவுசெய்யப்பட்ட பயனர்கள்  ஆவர்.

இந்தியாவில் பேசப்படும் மொழிகளுக்கான விக்கிகளில் இரண்டாவது இடத்திலும், தென்னிந்திய மொழி விக்கிகளில் முதல் இடத்திலும், தமிழ் விக்கிப்பீடியா உள்ளது. விக்கிப்பீடியா வகுத்துள்ள 'கட்டுரை ஆழம்' எனும் அளவுகோலின்படி, 26-நவம்பர்-2023 அன்று 64 ஆவது இடத்தில் இருந்தது.

வளர்ச்சி 
 2009, நவம்பர் மாதம் இதன் கட்டுரைகளின் எண்ணிக்கை இருபதாயிரத்தைத் தாண்டியது. 
 மே 2017 அன்று 100,000 கட்டுரைகளைத் தாண்டியது. 
 2019 நவம்பர் மாதக் கணக்கின்படி, 59ஆவது இடத்தில் தமிழ் விக்கிப்பீடியா இருந்தது. வரலாற்று நோக்கில், தமிழ் விக்கிப்பீடியாவின் வளர்ச்சியை, இந்திய மொழி விக்கிகளின் வளர்ச்சியோடு ஒப்பிட்டுப் பார்க்க, இந்திய மொழிகள் விக்கி ஒப்பீடு என்னும் பக்கத்தைக் காணவும்.
 2022 - திராவிட மொழிகளில் முதன்முதலில் 1,50,000 கட்டுரைகளைக் கடந்த விக்கிப்பீடியா ஆகும்.

தமிழ் விக்கிப்பீடியா குறித்த தரவுகள்

இவற்றையும் பார்க்கவும் 
 தமிழ் விக்கிப்பீடியாவின் மைல்கற்கள்
 தமிழ் விக்கிப்பீடியா வரலாறு
 Tamil Wikipedia: A Case Study - 2009 விக்கிமேனியா மாநாட்டில் பயனர் சுந்தரால் சமர்ப்பிக்கப்பட்டது

மேற்கோள்கள்

வெளி இணைப்புகள் 

தமிழ் விக்கிப்பீடியா பற்றிய புள்ளிவிபரம் 

மொழிவாரி விக்கிப்பீடியாக்கள்
இணையத் தமிழ்க் கலைக்களஞ்சியங்கள்
தாய் விக்கிப்பீடியா

தாய் விக்கிப்பீடியா (Thai Wikipedia ) விக்கிப்பீடியா கலைக்களஞ்சியத்தின் தாய் மொழிப் பதிப்பு ஆகும். 25 திசம்பர் 2003 அன்று இது தொடங்கப்பட்டது. 2009 செப்டம்பர் மாதத்தில் இதன் கட்டுரைகளின் எண்ணிக்கை ஐம்பதாயிரத்தைத் தாண்டியது. கட்டுரைகளின் எண்ணிக்கை அடிப்படையில் 41வது இடத்திலும், 2012 செப்டம்பர் 13 அன்று 76,044 கட்டுரைகளையும் கொண்டிருந்தது. தாய் மொழியில் பதியப்பட்ட இணையக் கலைக்களஞ்சியங்களில், தாய் விக்கி இரண்டாவது ஆகும்.

   அன்று  கட்டுரைகளையும்,  பயனர்களையும் கொண்டிருக்கிறது.

அடையாளச்சின்னம்

மேற்கோள்கள்

வெளி இணைப்புகள் 
 தாய் விக்கிப்பீடியா
 தாய் விக்கிப்பீடியா பற்றிய புள்ளிவிபரம்

மொழிவாரி விக்கிப்பீடியாக்கள்
கடலோரக் காற்று

கடலோரக் காற்று தமிழீழ விடுதலைப்புலிகளின் கடற்புலிகளை மையமாக கொண்டு தயாரிக்கப்பட்ட திரைப்படமாகும். நீண்ட முழுநீளத் திரைப்படமாக தயாரிக்கப்பட்டது. இப்படத்தின் தயாரிப்பாளர் கேசவராஜன்.

தமிழீழத் திரைப்படங்கள்
தமிழீழ விடுதலைப் புலிகள்
காற்று
விரல் (கணிதம்)

விரல் (கணிதம்) அல்லது விரற்கடை (ஆங்கிலம்: Finger (unit)) என்பது பண்டையத் தமிழர்கள் நீளத்தை அளப்பதற்குப் பயன்படுத்திய அளவை முறையின் அலகுகளில் ஒன்று. அளப்பதெற்கென்று தனிப்பட்ட அளவு கருவிகளை முழுவதுமாகச் சார்ந்திராமல், தமது உடம்பின் பாகங்களைக் கொண்டு அன்றாட வாழ்க்கையில் தேவைப்படும் பொருட்கள், (கயிறு, கம்பு, துணி...) நீளங்கள் மற்றும் இரு குறிப்பிட்ட பொருட்களுக்கு இடைப்பட்ட தூரம் (ஓரளவு சிறியதான) ஆகியவற்றை அளக்கும் வழமையைத் தமிழர்கள் கொண்டிருந்தனர். அவர்கள் பயன்படுத்திய அலகுகளுள் விரற்கடை, சாண் மற்றும் முழம் ஆகியவை பரவலானவை. ஒவ்வொரு மனிதருக்கும் உடல் அளவுகள் மாறுபடும் என்பதால் விரற்கடை, சாண் மற்றும் முழம் ஆகிய அலகுகள் குறிக்கும் தூரம் அளக்கும் ஆட்களைப் பொறுத்து மாறுபடும் தன்மையுடையது என்றாலும் சாதாரண மக்களும் எளிதாக பயன்படுத்தக்கூடிய ஒரு அளவை முறையாக உள்ளது குறிப்பிடத்தக்கது

ஒரு மனிதரின் கையில் அமைந்துள்ள ஒரு விரலின் அகலம், ஒரு விரல் அல்லது விரற்கடை அளவாகும்.  நமது வலது கையில் கட்டை விரலை மடித்துக் கொண்டு மற்ற நான்கு விரல்களையும் ஒட்டினாற்போல வைத்தநிலையில் ஆட்காட்டி விரலுக்கும் சுண்டு விரலுக்கும் இடைப்படும் அகலப்போக்கான அளவு நான்கு விரற்கடை எனப்படும்.

இருபத்து நான்கு விரல் கொண்டது ஒரு முழம் ஆகும். விரல் பன்னிரண்டு கொண்டது ஒரு சாண். சாண் இரண்டு கொண்டது ஒரு முழம்.

1 விரல் = 1/24 முழம் = 1/24 * 18 அங்குலம் = 3/4 அங்குலம் 
1 விரல் = 1/12 சாண்  =1/12 * 9 அங்குலம்  =3/4 அங்குலம்

தமிழ் இலக்கியங்களில் விரற்கடையின் பயன்பாடு காணப்படுகிறது.

எடுத்துக்காட்டு:

"கூடம் எடுத்துக் குடிபுக்க மங்கையர்

ஓடுவர் மீளுவர் பன்னிரண்டு அங்குலம்

நீடுவர் எண்விரல், கண்டிப்பர் நால்விரல்

கூடிக்கொள்ளில் கோல அஞ்செழுத்து ஆமே."

-திருமந்திரம் பாடல் எண்: 557.

மேலும் பார்க்க
சாண்
முழம்

மேற்கோள்கள்

கணிதம்
தமிழ் கணிதம்
சாண்

சாண் என்பது பண்டையத் தமிழர்கள் நீளத்தை அளப்பதற்கு பயன்படுத்திய அளவை முறையின் அலகுகளில் ஒன்று. சாண் ஒரு முழத்தில் சரி பாதி. உலக அளவை முறையில் ஒன்பது அங்குலம் ஆகும். தனிப்பட்ட அளவு கருவிகளைச் சார்ந்திராமல், தமது உடம்பின் பாகங்களைக் கொண்டு அன்றாட வாழ்க்கையில் தேவைப்படும் பொருட்கள் (கயிறு, கம்பு, துணி...) நீளங்கள் மற்றும் இரு குறிப்பிட்ட பொருட்களுக்கு இடைப்பட்ட தூரம் (ஓரளவு சிறியதான) ஆகியவற்றை அளக்கும் வழமையைத் தமிழர்கள் கொண்டிருந்தனர். அவர்கள் பயன்படுத்திய அலகுகளுள் விரற்கடை, சாண் மற்றும் முழம் ஆகியவை பரவலானவை.

ஐந்து விரல்களையும் ஒரு சமதளத்தின் மீது விரித்தநிலையில் வைத்தால் கட்டை விரலின் மேல் நுனியிலிருந்து சுண்டுவிரலின் மேல் நுனிவரையுள்ள அளவு ஒரு சாண் எனப்படும். ஒவ்வொரு மனிதருக்கும் உடல் அளவுகள் மாறுபடும் என்பதால் விரற்கடை, சாண் மற்றும் முழம் ஆகிய அலகுகள் குறிக்கும் தூரம் அளக்கும் ஆட்களைப் பொறுத்து மாறுபடும் தன்மையுடையது என்றாலும் சாதாரண மக்களும் எளிதாக பயன்படுத்தக்கூடிய ஒரு அளவை முறையாக உள்ளது குறிப்பிடத்தக்கது.

12 விரற்கடை = 1 சாண்
2 சாண் = 1 முழம்

மேலும் பார்க்க
விரற்கடை
முழம்

மேற்கோள்கள்

தமிழ் கணிதம்
நீள அலகுகள்
பிரித்தானிய அலகுகள்
வார்த்தல்

வார்த்தல் ( Molding ) என்பது ஒரு மாதிரியைக் ( வார்ப்பைக் ) கொண்டு இயற்கை அல்லது செயற்கை மூலப் பொருட்களினால் வேண்டிய வடிவில் வடிவைக்கும் ஒரு தயாரிப்பு முறையாகும். வார்ப்பு என்பது உலோகங்களால் தயாரித்த துளைகளுடைய ஒரு தண்டாகும். இதற்குள் இருக்கும் துளையானது வடிவமைக்க வேண்டிய பொருளின் மேற்புற வடிவில் இருக்கும். இவை இரு உதிரி பாகமாகவும் இருக்கும். மூலப்பொருட்களை இந்த துளையில் வைத்து காய்ச்சி பின் ஆற்றினால் தயாரிப்புப் பொருளினை உருவாக்கி விடலாம். சில நேரங்களில் இவ்வகையான வார்ப்பானது துளைகள் இல்லாமலும் இருக்கும். அப்படி துளைகள் இல்லாமல் இருந்தால் அந்த வார்ப்பின் மேற்புறத்தில் வடிவமைக்க வேண்டிய பொருளின் உட்புற வடிவம் இருக்கும். இதில் பல வகைகள் உள்ளன. அவை பின்வருமாறு:

 உட்செலுத்து வார்ப்பு முறை 
 மேலழுத்த வார்ப்பு முறை

மேற்கோள்கள்

உற்பத்தித் தொழினுட்பம்
அச்சு வார்த்தல் தொழில்நுட்பம்
மூலப் பொருள்

மூலப் பொருள் ( ஆங்கிலம் : Raw Material ) என்பது சில செயற்கை பொருட்களை உருவாக்கத் தேவைப்படும் மூலப் (அடிப்படைப்) பொருள் ஆகும் . இது கட்டுமானப் பணிகளுக்கும், ஆலைகளில் பிற பொருட்களை அல்லது பிற உருவத்தை உருவாக்கவும் பயன்படும் அனைத்து மூலப் பொருட்களையும் குறிக்கும். இரும்புத் தாது, அரிமரம்,கச்சா எண்ணெய் ஆகியவை உதாரணமாக இருக்கும். மனிதன் சம்மந்தப் படாதவையானால், பறவை தனது கூடுகளை அமைப்பதற்காக பறித்துவரும் கொப்புகள் அல்லது சுள்ளிகள் கூட மூலப்பொருள் ஆகும் .

சில பொருளாதாரக் கொள்கைகளில், ஒரு பணியைச் செய்வதற்குத் தேவைப்படும் ஆட்களும், அவர்களுக்கு தேவையான வசதிகள் கூட இதனைக் குறிக்கும் .

இவற்றையும் பாருங்கள் 

 பொருள் 
 கட்டுமானப் பொருட்களின் பட்டியல்
 பொருளறிவியல்  
 மீளுருவாக்கம்

வெளியிணைப்புகள் 
 Marx, Capital, Vol. 1, Part III, Chap. 7.

பொருட்களின் வலிமை
செ. இராமலிங்கம்

செ. இராமலிங்கம் (ஆங்கிலம்:S. Ramalingam) ஓர் இந்திய அரசியல்வாதியும், தமிழகத்தைச் சேர்ந்த முன்னாள் இந்திய நாடாளுமன்ற உறுப்பினரும் ஆவார். இவர்
தஞ்சாவூர் மாவட்டம், கும்பகோணம் அருகே உள்ள சீனிவாசநல்லூரைச் சேர்ந்தவர். இவர் திராவிட முன்னேற்றக் கழகத்தைச் சேர்ந்தவர் ஆவார்.

அரசியல் வாழ்க்கை 
இராமலிங்கம், 1987, 1980, 1989 மற்றும் 1996ஆம் ஆண்டுகளில் நடந்த தமிழ்நாடு சட்டமன்றத் தேர்தலில், திருவிடைமருதூர் தொகுதியிலிருந்து, திராவிட முன்னேற்றக் கழகம் சார்பில் போட்டியிட்டு, தமிழ்நாடு சட்டமன்றத்திற்குத் தேர்ந்தெடுக்கப்பட்டார். இவர் இத்தொகுதியில், ஏழுமுறை போட்டியிட்டு, நான்கு முறை சட்டமன்ற உறுப்பினராகத் தேர்ந்தெடுக்கப்பட்டார்.

பின்னர் 2019ஆம் ஆண்டு நடந்த இந்திய மக்களவைத் தேர்தலில், மயிலாடுதுறை தொகுதியிலிருந்து, திராவிட முன்னேற்றக் கழகம் சார்பில் போட்டியிட்டு, இந்திய நாடாளுமன்றத்திற்குத் தேர்ந்தெடுக்கப்பட்டார்.

வகித்த பதவிகள் 
 தமிழக அரசு மாநில நான்காவது நிதிக்குழு உறுப்பினர். 
 தமிழ்நாடு ஊராட்சி ஒன்றிய தலைவர்கள் கூட்டமைப்பு தலைவர். 
 திருவிடைமருதூர் ஊராட்சி ஒன்றிய தலைவர்.
 திருநாகேஸ்வரம் நாகநாதசுவாமி கோவிலின் அறங்காவலர்குழு தலைவர்.
 திருவிடைமருதூர் தொகுதியில், நான்கு முறை சட்டமன்ற உறுப்பினராகத் தேர்ந்தெடுக்கப்பட்டார்.
 தமிழக அரசு பிற்படுத்தப்பட்டோர் ஆணைய உறுப்பினர்.
 நாடாளுமன்ற மக்களவை உறுப்பினர்

வகிக்கும் பதவிகள் 
 திருவிடைமருதூர் ஒன்றிய தி.மு.க செயலாளர். 
 தி.மு.க தலைமை செயற்குழு உறுப்பினர்.

ஆதாரங்கள் 

தஞ்சாவூர் மாவட்ட நபர்கள்
வாழும் நபர்கள்
திராவிட முன்னேற்றக் கழக அரசியல்வாதிகள்
11 ஆவது தமிழ்நாடு சட்டமன்ற உறுப்பினர்கள்
9 ஆவது தமிழ்நாடு சட்டமன்ற உறுப்பினர்கள்
7 ஆவது தமிழ்நாடு சட்டமன்ற உறுப்பினர்கள்
6 ஆவது தமிழ்நாடு சட்டமன்ற உறுப்பினர்கள்
17வது மக்களவை உறுப்பினர்கள்
21-ஆம் நூற்றாண்டு இந்திய அரசியல்வாதிகள்
தமிழ்நாட்டைச் சேர்ந்த மக்களவை உறுப்பினர்கள்
இராமகிருசுண இயக்கம்

இராமகிருஷ்ணா மிஷன் மற்றும் இராமகிருஷ்ணா மடம் என்பவை இராமகிருஷ்ணா இயக்கம் அல்லது வேதாந்த இயக்கம் எனப்படும் உலகளாவிய ஆன்மீக இயக்கத்தின் இரட்டை அமைப்புகளாகும். இராமகிருஷ்ணா மிஷன் உதவிபுரிந்திடவும் மக்கள் பணியாற்றிடவும் தன்னார்வத் தொண்டர்களைக் கொண்டு மே 1,1897ஆம் ஆண்டு ஸ்ரீ ராமகிருஷ்ண பரமஹம்சரின் சீடரான சுவாமி விவேகானந்தரால் நிறுவப்பட்ட அமைப்பாகும்.நலவாழ்வு, பேரழிவு மீட்புப் பணிகள், கிராம வளர்ச்சி, பழங்குடி மேம்பாடு, துவக்க மற்றும் உயர்நிலைக் கல்வி மற்றும் பண்பாடு பேணுதல் எனப் பலதுறைகளில் முக்கிய பங்காற்றி வருகிறது. தனது நூற்றுக்கணக்கான துறவிகளின் மற்றும் ஆயிரக்கணக்கானத் தொண்டர்களைக் கொண்டு இப்பணிகளை அவ்வமைப்பு நிறைவேற்றி வருகிறது. கர்ம யோகம் எனப்படும் செயல்வழி வழிபாட்டுக் கொள்கைகளைக் கொண்டு இச்செயல்களை செய்து வருகிறது.

2013 ஆம் ஆண்டின் உத்தராகண்டம் பேரிடர் மீட்புப்பணியில் ராமகிருஷ்ண மிஷனின் பங்கு குறிப்பிடத்தக்கது.

இந்த மிஷனின் தலைமையகம் இந்தியா கொல்கத்தாவிலுள்ள பேலூர் மடத்தில் அமைந்துள்ளது.

யுனெஸ்கோ உடனான ஒப்புமை
1993 ஆம் ஆண்டு நிகழ்த்திய உரையில் யுனெஸ்கோ அமைப்பின் இயக்குநர் ஜெனரல் ஃபெடரிகோ மேயர், 1945 ஆம் ஆண்டு ஆரம்பிக்கப்பட்ட யுனெஸ்கோவின் அடிப்படைச் சட்ட திட்டம் 1897 இல் ஆரம்பிக்கப்பட்ட ராமகிருஷ்ண மிஷனின் நோக்கம், செயல்பாடுகளோடு ஒத்திருப்பதைக் கண்டு வியந்து குறிப்பிட்டுள்ளார்.

விருதுகள்

காந்தி அமைதிப் பரிசு
 1998 ஆம் ஆண்டிற்கான காந்தி அமைதிப் பரிசு ராமகிருஷ்ண மிஷனுக்கு வழங்கப்பட்டது.

தேசிய விருது
இந்தியாவின் மத்திய சமூக நீதி அமைச்சகத்தின் தேசிய விருது, மாற்றுத் திறனாளிகள் மறுவாழ்விற்காக மிகச் சிறந்த முறையில் சேவையாற்றியதற்காக ராமகிருஷ்ண மிஷனின் கொல்கத்தா நரேந்திரப்பூர் ராமகிருஷ்ண மிஷனுக்கு வழங்கப்பட்டது. 1957 ஆம் ஆண்டு துவக்கப்பட்ட இந்த பார்வையற்ற மாணவர்கள் அகாடமி, பார்வையற்றவர்களின் கல்வி, வேலைப் பயிற்சிகள், சமூக, பொருளாதார மறுவாழ்விற்காகப் பாடுபட்டு வருகின்றது.2010  ஆம் வருடம் உலக மாற்றுத் திறனாளிகள் தினமான டிசம்பர் 3 ஆம் தேதி குடியரசுத் தலைவரிடமிருந்து இவ்விருது பெறப்பட்டது

இவற்றையும் பார்க்க
 விவேகானந்த கேந்திரம்
 ராமகிருஷ்ண மடம், சென்னை

மேற்கோள்கள்

வெளி இணைப்புகள்

Official website of the Headquarters of Ramakrishna Math and Ramakrishna Mission 
Is the Ramakrishna Mission Hindu?  Article by Dr. கோயன்ராட் எல்ஸ்ட்
Photos of various Ashrams, Temples, and Charitable institutions of the Ramakrishna Mission in India 
Official website of Ramakrishna Mission Ceylon Branch - rkmceylon.org - rkm ceylon
Official website of Ramakrishna Mission Home of Service, Vârânasî 
 [இந்தியாவிலும் வெளிநாட்டிலும் இயங்கும் இராமகிருஷ்ண மடங்கள், மிஷன்கள், ஆஸ்ரமங்கள்,  கல்வி நிறுவனங்கள், மருத்துவ மனைகள் மற்றும் சமூகப் பணி அமைப்புகள் பட்டியல்: http://belurmath.org/centres/branchcentres.htm ]

 
ராமகிருஷ்ணர்
இந்து சமயப் பிரிவுகள்
காந்தி அமைதிப் பரிசு பெற்றவர்கள்
இந்து சமய அமைப்புகள்
1897
இந்தியத் தொண்டு நிறுவனங்கள்
இந்திய சமய அமைப்புகள்
மேற்கு வங்காளத்தின் வரலாறு
காந்தி அமைதிப் பரிசு பெற்றவர்கள்
ஐரோப்ப குழுமத்தில் அணுக்கரு ஆற்றல்

ஐரோப்ப குழுமத்தில் அணுக்கரு ஆற்றல் (Nuclear Power in the European Union) கடந்த 2005 ஆம் ஆண்டில் மொத்த மின் ஆற்றல் உற்பத்தி சராசரியாக 15% விழக்காடுகள் என்று கணக்கிட்டு இருக்கிறார்கள் . ஐரோப்ப குழும அதிகாரிகளின் மின் ஆற்றல் கொள்கைகள் தொடர்ந்து மாறுபட்டுக்கொண்டே உள்ளது . சனவரி 2010 இல் ,ஐரோப்பா நாடுகளில் 14 நாடுகள் அணுக்கரு ஆற்றல் உற்பத்தி செய்யும் வினைக்கலன்களை பயன்படுத்துகின்றனர் . வினைக்கலன்கள் பயன்படுத்தும் நாடுகள் பெல்ஜியம் , செக்கொசுலோவகியா ( Czechoslovakia ) , பின்லாந்து , பிரான்சு , செருமனி , அங்கேரி , நெதர்லாந்து , ரோமானியா , ஐக்கிய இராச்சியம் , சுவீடன் , எசுப்பானியா , சுலோவீனியா , பல்கேரியா ( Bulgaria ) மற்றும் சுலோவகியா ( slovakia ) போன்ற 14 நாடுகள் ஆகும் . பிரான்சு , பின்லாந்து போன்ற நாடுகள் அணுக்கரு தொழில்நுட்பத்திற்கு அதிக கவனம் செலுத்தி , புதிய வினைக்கலங்களை உருவாக்குவதில் முனைந்து செயல்படுகின்றனர் .

சக்தியின் கலவை 
இ.யு - 27 ( EU - 27 ) தனது மின் ஆற்றல் உற்பத்தியில் , 37% எண்ணெயிலும் , 24.6 % வாயுவிலும் , 17.7% எரிபொருளிலும், 14.2% அணுக்கருவிலும் , 6.7% புதுப்பிக்கத்தக்கவையிலும் , 0.1% தொழிற்சாலை கழிவுகளிலும் உள்ளது என்பதில் மகிழ்ச்சி அடைந்துள்ளது .

யுரேனிய ஆதாரங்கள் 

ஐரோப்பாவில் 3% தான் யுரேனியம் கிடைப்பதாக கூறப்படுகிறது . ருசியாவிலும் , ஆசுத்திரேலியாவிலும் , கனடாவிலும் தான் 75% கிடைக்கின்றது என்றும் அவை ஐரோப்பாவிற்கு ஏற்றுமதி செய்வதாகவும் தெரிகின்றது .

மேற்கோள்கள்

மின் உற்பத்தி
காலநிலை ஆய்வு மையத்தின் மின்னஞ்சல் திருட்டுச் சம்பவம்

காலநிலை ஆய்வு மையத்தின் மின்னஞ்சல் திருட்டுச் சம்பவம் (Climatic Research Unit e-mail hacking incident) நவம்பர் 2009 இல் நிகழ்ந்தது. நார்விச் கிழக்கு அங்கிலிய பல்கலைக்கழகத்தின் (University of East Anglia) காலநிலை ஆய்வு மையம் பயன்படுத்திய ஒரு வலையுதவி கணினியை (Server) திருடப்பட்ட அங்கீகரிக்கபடாத மின்னஞ்சல், மற்றும் சில ஆவணங்களால் ஏற்பட்டது இந்த சம்பவம்.

மேற்கோள்கள்

நிகழ்வுகள்
அலைநடத்தி

அலைநடத்தி ( Waveguide ) என்பது மின்காந்த அலைகள் , ஒலி அலைகள் போன்ற அலைகளை நடத்தும் ஒரு வடிவம் ஆகும் . ஒவ்வொரு வகையான அலைகளுக்கும் பலவகையான அலைநடத்திகள் உள்ளன .

அலைனடத்திகளின் வடிவவியல் மாறுபடும் . ஏனென்றால் பலகையில் உள்ளது போல் ஒரு பரிமாணங்களிலும் , இழைகள் அல்லது குழாய்களில் போல் இரு பரிமாணங்களிலும் இருக்கும் . இதனோடு , பல்வேறு அலைனடத்திகள் பல்வேறு அதிர்வெண்களை நடுத்துவதாக இருக்க வேண்டும் .

இயற்கையாகவே அலைனடத்திகளுக்கு வடிவங்கள் உண்டு . சான்றாக , ஆழ்கடலின் மேற்புறத்தில் உள்ள நீரானது வேல் மீன்கள் இசைப்பதினை வெகு தூரத்திற்கு கடத்த வழிநடத்தும் பண்பைக் கூறலாம் .

அலைகள் அலைனடத்தி சுவரினால் முற்றிலும் எதிர்க்க படுவதால் தொடர்ந்து அந்த சுவரில் முட்டி முட்டி அலைனடுத்தியின் எல்லையிலேயே பயணிக்கிறது .

நியமம் 

அலைகள் , கோள அலைகளைப் போல் திறந்த வெளியில் அனைத்து திசைகளிலும் பயணிக்கும் . இதன்வழியில் , அவைகள் தனது ஆற்றலை நீளத்தின் சதுக்கத்துக்கு  இழக்கிறது . அதாவது R நீளத்தை கடக்கும் பொழுது அதன் ஆற்றலை மூல ஆற்றலில் இருந்து R2 இல் வகுப்பதாக கணிக்கப்படுகின்றது .அலைனடத்தி அலைகளை ஒரு பரிமாணங்களில் வழிநடத்தவும் , அதன் எல்லைக்கும் இருக்கவும் உதவுவதால் , அங்கே ஆற்றலை இழப்பது இல்லை . இதனால் தான் அலைகள் வெகு தூரங்கள் தன் ஆற்றலை இழக்காமல் பயணிக்க முடிகிறது .

மின்காந்த அலைனடத்தி 

மின்காந்த நிழற்பட்டையின் விரிந்த பகுதியான அலைகளை எடுத்துச் செல்ல அலைக்கடத்தியானது உருவாக்கப் படுகிறது . ஆனால் இது குறிப்பாக ஒலியலை அதிர்வெண்ணிலும் , மைக்ரோ அலைகளிலும் பயன்படுகிறது . அதிர்வெண்களை பொருத்து , அவை உருவாக்கப் படும் மூலப்பொருளான கடத்து பொருளா ? இல்லை இருமுனைகடத்து பொருளா ? என்று தீர்மானிக்கப்படும் .

ஒளி அலைனடத்தி 

ஒளியதிர்வெண்ணில் பயன்படுத்தும் அலைனடத்திகள் குறிப்பாக இருமுனை மின்கடத்திகள் ஆகும் .

ஒலி அலைனடத்தி 

ஒலி அலைகளை நடத்தும் ஒலி அலைனடத்திகள் இயல்பானவை . ஒலி நடத்தும் நாளம் ஒரு கடத்தும் பட்டையாக செயல்படுகிறது .

மேற்கோள்கள்

மின்னணுவியல்
இயங்குபடம் உள்ள கட்டுரைகள்
இந்திய வெளிர் முள்ளெலி

இந்திய முள்ளெலி (Indian Hedgehog, பாராஎக்கினிசு மைக்ரோபசு) என்றழைக்கப்படும் முள்ளெலி சிற்றினம், பெரும்பாலும் வடஇந்தியாவின் பாலைவனப் பகுதியில் காணப்பட்டாலும் இவை பிற இடங்களிலும் வாழ்கிறது.

வாழிடம்
இந்தியாவும், பாகிசுதானும் இம்முள்ளெலிகளின் தாயகம் ஆகும். வட அமெரிக்காவில் காணப்படும் ரக்கூன் போன்று, இதன் முகம் அமைந்துள்ளது. இவ்விலங்கு நீர் வளத்திற்கு அருகே, தாவர வளமுள்ள மலை, சமவெளி போன்ற இடங்களில் வாழும் இயல்புடையது ஆகும்.

வளரியல்பு
மண்ணில் குழிபறிக்கும் குணம் உடைய இவ்விலங்கு, சுறுசுறுப்புடன் வேகமாக இயங்கும் இயல்புடையது ஆகும். இதன் உடலின் நீளம் ~15 செ.மீ. இருக்கிறது. அவ்வுடலின் எடை ~200 - 350 கிலோகிராம் அளவுடையதாக இருக்கிறது. 

இவ்வுயிரினம் தாவர உணவுகளுடன், தவளை, தேரை, பாம்பு, தேள் போன்றவைகளையும் உண்ணும் பழக்கம் உடையனவாக இருக்கிறது. உணவு இல்லாத போது, குளிர்கால ஒடுக்கம் மூலம் தனது வளர்சிதை மாற்றங்களைக் குறைத்துக் கொண்டு, நீண்ட நாள் உயிர் வாழும் ஆற்றலைப் பெற்றிருக்கின்றது.

சென்னை முள்ளெலி என்ற சிற்றினம், இவ்வினத்தின் கீழ்வரும் சிற்றினமாகும். இந்த  இரண்டு இனங்களுக்குமிடையே, குறைந்த வேறுபாடுகளே இருக்கின்றன. ஆனால், இவ்வினம் அழிநிலை ஆபத்தில் இல்லை என பன்னாட்டு இயற்கைப் பாதுகாப்பு  அமைப்பால்  ஆராய்ந்து அறிவிக்கப் பட்டுள்ளது.

மேற்கோள்கள்

மேலும் காண்க
இவ்விலங்கினத்தின் வகைப்பாட்டு முழுவிவரம் - ZIP code zoo பல்மொழி இணையம்

முள்ளெலிகள்
தி. த. கிருஷ்ணமாச்சாரி

திருவள்ளூர் தட்டை கிருஷ்ணமாச்சாரி (பொதுவாக டி.டி.கிருஷ்ணமாச்சாரி அல்லது டிடிகே )(1899-1974) இந்தியாவின் நிதியமைச்சராக 1956-1958 மற்றும் 1964-1966 ஆண்டுகளில் பொறுப்பு வகித்தவர். தமிழ் நடுத்தரக் குடும்பமொன்றில் பிறந்த அவர் சென்னை கிறித்தவக் கல்லூரியில் படித்துப் பட்டம் பெற்றவர். அக்கல்லூரியின் பொருளியல் துறையில் வருகைதரும் பேராசிரியராகவும் பணியாற்றியுள்ளார். அவர் தாம் நிதியமைச்சராக இருந்த இருமுறையும் முழுமையும் இல்லாது பதவி விலகியவர்.

வாழ்க்கை

கிருஷ்ணமாச்சாரி ஓர் தொழில் முனைவராகத் தம் வாழ்வைத் துவங்கினார். பின்னாளில் டிடிகே குழுமம் என வளர்ச்சியுற்ற டிடி கிருஷ்ணமாச்சாரி & கோ என்ற தம் வணிக நிறுவனத்தை 1928ஆம் ஆண்டு நிறுவினார்.நிறுவனம் ஓரளவு நிலைபெற்ற பின்னர் 30களில் அரசியலில் ஈடுபட்டார். சென்னை சட்டமன்ற மக்களவைக்கு சுயேட்சை வேட்பாளராகத் தேர்ந்தெடுக்கப்பட்டார். பின்னர் காங்கிரசில் இணைந்து 1946ஆம் ஆண்டு அரசியலமைப்பு சட்டமன்றத்தின் உறுப்பினரானார்.

அவர் நிதியமைச்சராக இருந்தபோது தொழில் வளர்ச்சிக்காக ஐடிபிஐ,ஐசிஐசிஐ,யூனிட் டிரஸ்ட் போன்ற நிறுவனங்கள் மூலம் மூலதனம் மற்றும் இயக்கநிதி தேவைகளுக்கு அமைப்புகளை ஏற்படுத்தினார்.மூன்று எஃகு ஆலைகள் அமையவும்,நெய்வேலி நிலக்கரி நிறுவனம்,தாமோதர் பள்ளத்தாக்கு திட்டங்கள் போன்ற வளர்ச்சி திட்டங்களுக்கு அடிகோலினார்.

இவர் ஹரிதாஸ் முந்த்ரா என்ற பெரிய வர்த்தகர், தனி நிறுவனங்களின் பங்குகளை ஆயுள் காப்பீட்டுக் கழகத்திடம் ( LIC ) விற்பனை செய்ததில் நடந்த ஊழலுக்குத் துணை போனார் என்று நாடாளுமன்றத்தில் விவாதம் நடைபெற்று, பின்னர் டி.டி.கே. மீது விசாரணை நடத்திட நீதிபதி எம்.சி.சாக்ளா கமிஷன் அமைக்கப்பட்டது. விசாரணை முடிவில் டி.டி.கே. அமைச்சர் பதவியிலிருந்து விலக நேரிட்டது.

வெளியிணைப்புகள்
 Budget over the years

 
 

 
 

இந்திய நிதியமைச்சர்கள்
1899 பிறப்புகள்
1974 இறப்புகள்
2ஆவது மக்களவை உறுப்பினர்கள்
இருபதாம் நூற்றாண்டு இந்திய அரசியல்வாதிகள்
3வது மக்களவை உறுப்பினர்கள்
தமிழ்நாட்டைச் சேர்ந்த மக்களவை உறுப்பினர்கள்
இந்திய அரசியலமைப்பு வரைவுக் குழு உறுப்பினர்கள்
இந்திய அரசியலமைப்பு நிர்ணய மன்ற உறுப்பினர்கள்
வான் போக்குவரத்து கட்டுப்பாட்டாளர்

வான் போக்குவரத்து கட்டுப்பாட்டாளர்கள் (Air traffic controller) வானில் சுமூகப் போக்குவரத்து இருக்கவும், நடுவானில் போக்குவரத்து நெரிசல் ஏற்படாமல் தடுப்பதற்கும், பாதுகாப்பான சூழ்நிலை ஏற்படுத்தவும் அமைக்கப்பட்ட வான் போக்குவரத்து கட்டுபாட்டு இயந்திரங்களை இயக்கும் பணியாட்கள் ஆவர்.

மேற்கோள்கள்

வான் போக்குவரத்து கட்டுப்பாடு
குன்றக்குடி

குன்றக்குடி (ஆங்கிலம்: Kundrakudi) தமிழ்நாட்டில் சிவகங்கை மாவட்டத்தில் காரைக்குடி மாநகராட்சிக்கு மிக அருகில் இருக்கிறது. இது காரைக்குடி புறநகர் ஆகும். இவ்வூர் மிகவும் புகழ் பெற்ற கோயில் தலங்களில் ஒன்றாகும். திருவண்ணாமலை ஆதீனம் இவ்வூரில் அமைந்துள்ளது. இதன் 45ஆவது மகாசந்நிதானமாகிய தவத்திரு குன்றக்குடி அடிகளார் இவ்வூருக்கு மிகவும் பெருமை சேர்த்தார். கிராம வளர்ச்சித் திட்டங்களில் பெரும் ஆர்வம் காட்டிய இவர்தம் பணிகள் மத்திய அரசினரால் குன்றக்குடி மாதிரித் திட்டம் என்னும் பெயரில் இந்தியாவெங்கிலும் அறிமுகப்படுத்தப்பட்டது.

குன்றக்குடியில் முருகன் கோயிலும் மற்றும் குடைவரை கோயிலும் அமைந்துள்ளது.

பொ.ஊ. 17ஆம் நூற்றாண்டில் சிவகங்கை தளவாய் தாண்டவராய பிள்ளை இக் கோவிலை சீரமைத்து கோவில் அருகில் வையாபுரி எனும் குளத்தையும் நந்தவனத்தையும் அமைத்தார் மேலும் வேத பாடசாலையும் அமைத்துக்கொடுத்தார்.

குன்றக்குடி என்பது மறுவி குன்னக்குடி என்றும் பரவலாக குறிப்பிடப்படுகிறது.

புகழ் பெற்ற வயலின் இசைக் கலைஞர் குன்னக்குடி வைத்தியநாதன் பிறந்த ஊர் இது.

இதனையும் பாருங்கள் 
 குன்றக்குடி அடிகள்
 குன்றக்குடி முருகன் கோயில்
 குன்றக்குடி குடைவரை கோயில்

மேற்கோள்கள்

வெளி இணைப்புகள் 
 சண்முகநாதர் திருக்கோயில் தினமலர்

சிவகங்கை மாவட்டத்திலுள்ள கிராமங்கள்